18 верасня свой новы сезон пачалі шахматысты. Старт быў дадзены як у вышэйшай, так і ў першай лізе. У наймацнейшым дывізіёне ў матчы адкрыцця гулялі ўрач Андрэй Паўлаў і Уладзімір Пляшак (Глыбоцкая міжраённая інспекцыя працы). Гульня доўжылася каля трох гадзін і трымала ў напружанні да апошніх хадоў. Канцоўка была за А. Паўлавым, які і святкаваў перамогу. Сінхронна Дзмітрый Стахоўскі аказаўся мацнейшым за Авеніра Чырванца, а аўтар гэтых радкоў не пакінуў ніякіх шансаў Аляксандру Мурзо (ПМЦ). Нагадаю, што ў вышэйшай лізе выступаюць 10 шахматыстаў, і тры апошнія ў вы­ніковай табліцы пачнуць наступны сезон у першай лізе. У ёй сёлета заяўлена ажно 17 удзельнікаў.